
Hullámzó aritmia

Kulcsszavak: fametszet;nyomat;dúc;hullám;dinamika
Az aritmia lehet egyfajta ritmus, a vonalak váltakozásának megismételhetőségében rejlő dinamika, periodika. A víz, a tenger megjelenítése vizuális eszközökkel régóta foglalkoztat. Rajzoltam, festettem, rengetegszer fotóztam. Figyeltem a tenger mozgását, hullámzásának ritmusát, próbáltam felfedezni a szabályszerűségeket. Dinamikai összefüggéseket kerestem, szélerősség, fizikai behatások befolyásolása által változó mintákat rögzítettem különböző technikai eszközökkel. Az hullámok koherenciája, egymáshoz viszonyulásuk, az interferencia elkerülhetetlensége, a hullámok partra érése, visszaáramlása olyan fizikai megnyilvánulások, melyek végtelen variációs lehetőséget rejtenek magukban.
Kifejezésmódban is próbáltam szűkíteni a kört, hiszen nagyon régóta, nagyon sokan próbálták már elkapni az alkalmas pillanatot a narratíva közvetítésére. A kinetikus verzió, a természet által vezérelt „perpetuum mobile” mimetikus megalkotása, persze nem a termodinamikai definíció értelmezése szerinti örökmozgó létrehozásával ellentétben a statikus verzió mellett döntöttem. Magasnyomású grafikai eljárást, a fametszést alkalmaztam. Természeti erők, szél, hullámok következtében árkok, gyűrődések a tenger mélyén is keletkeznek. Ez a folyamat nagyon hasonló a metszés technikájára, mely szintén mélyedést hoz létre a dúcban. A hullámok képződése is kiemelkedéssel, bemélyedés által jön létre. Léptékváltással az akár félelmetes hullámok mintázattá szelidülnek a dúcon, a nyomaton. Ez a mintázat alkalmas arra, hogy mozgást jelenítsen meg.



